b"\n_START_ARTICLE_\nRep\xc3\xbablica Partenopea\n_START_SECTION_\nEsdeveniments previs\n_START_PARAGRAPH_\nDavant l'esclat de la Revoluci\xc3\xb3 Francesa el rei Ferran IV la seva consort Maria Carolina van adoptar una posici\xc3\xb3 ambigua, amb la qual cosa deixaven oberta la possibilitat de certes reformes moderades. Per\xc3\xb2 amb la radicalitzaci\xc3\xb3 de la revoluci\xc3\xb3 i l'execuci\xc3\xb3 de Llu\xc3\xads XVI la situaci\xc3\xb3 canvi\xc3\xa0, i el Regne de N\xc3\xa0pols entr\xc3\xa0 a la Primera Coalici\xc3\xb3 contra la Rep\xc3\xbablica Francesa el 1793. S'instaur\xc3\xa0 una forta repressi\xc3\xb3 contra els partidaris de les reformes i els republicans, per\xc3\xb2 aix\xc3\xb2 no imped\xc3\xad que aquesta ideologia an\xc3\xa9s guanyant terreny entre les classes mitjanes (paradoxalment, les classes baixes, anomenades lazzaroni, eren majorit\xc3\xa0riament partid\xc3\xa0ries de la dinastia borb\xc3\xb3). _NEWLINE_El 1796 la Rep\xc3\xbablica Francesa (ara controlada pel directori termidori\xc3\xa0) i el Regne de N\xc3\xa0pols signaren la pau, per\xc3\xb2 la reina Maria Carolina pression\xc3\xa0 al seu marit per entrar en guerra de nou, fet que succe\xc3\xad el 1798. Aix\xc3\xad doncs, les tropes napolitanes entraren a Roma, evacuada pels francesos i restauraren l'autoritat papal. Malgrat l'ajut dels brit\xc3\xa0nics, capitanejats per l'almirall Nelson, despr\xc3\xa9s de l'arribada de l'ex\xc3\xa8rcit d'It\xc3\xa0lia franc\xc3\xa8s a la pen\xc3\xadnsula la caiguda dels diferents regnes que la conformaven era q\xc3\xbcesti\xc3\xb3 de temps, incl\xc3\xb2s N\xc3\xa0pols. Amb l'entrada de les tropes franceses comandades per Jean \xc3\x89tienne Championnet a la capital i la fugida de la fam\xc3\xadlia reial a Palerm (Sic\xc3\xadlia) es proclam\xc3\xa0 la Rep\xc3\xbablica Partenopea el 23 de gener de 1799.\n_START_SECTION_\nLa Rep\xc3\xbablica\n_START_PARAGRAPH_\nPoc despr\xc3\xa9s de la proclamaci\xc3\xb3 de la rep\xc3\xbablica, la nova classe pol\xc3\xadtica dirigent es trob\xc3\xa0 amb serioses dificultats econ\xc3\xb2miques, amb la impossibilitat de democratitzar les \xc3\xa0mplies zones rurals existents i amb problemes per formar un aut\xc3\xa8ntic ex\xc3\xa8rcit. Realment l'estat nom\xc3\xa9s es podia mantenir gr\xc3\xa0cies a l'ocupaci\xc3\xb3 francesa. _NEWLINE_Mentre tot aix\xc3\xb2 succe\xc3\xafa a la jove rep\xc3\xbablica, a Sic\xc3\xadlia la cort organitzava el contraatac. Enviaren al cardenal Fabrizio Ruffo, un ric i influent personatge, a Cal\xc3\xa0bria per reorganitzar les forces lleials a la monarquia i incitar a la contrarevoluci\xc3\xb3. L'\xc3\xa8xit \xc3\xa9s espectacular, i amb l'Esercito Cristiano della Santa Fede (en catal\xc3\xa0: Ex\xc3\xa8rcit Cristi\xc3\xa0 de la Santa Fe) comen\xc3\xa7\xc3\xa0 l'aven\xc3\xa7 cap a la capital. Una esquadra brit\xc3\xa0nica es va apropar a N\xc3\xa0pols i ocup\xc3\xa0 l'illa de Procida, per\xc3\xb2 despr\xc3\xa9s d'unes batalles amb la flota de la Rep\xc3\xbablica comandada per Francesco Caracciolo (ex oficial de l'armada borb\xc3\xb2nica) es van veure obligats a retornar a Palerm, ja que la flota combinada francoespanyola els esperava."